<classify> IKIWA imetimia miaka 20 tangu Baba wa Taifa, Mwalimu Julius Nyerere afariki dunia, watu waliomfahamu wamemzungumzia jinsi alivyovunja mgawanyo wa kidini na kumtaja Rais John Magufuli kuwa kiongozi mwenye matamanio ya Nyerere ya kuipeleka nchi kwenye maendeleo ya kweli na kwa kutumia rasilimali za ndani.Mwanadiplomasia mkongwe nchini ambaye pia alikuwa Katibu wa Mwalimu Nyerere, Balozi Charles Sanga, wakati akizungumzia kumbukumbu ya miaka 20 ya kifo cha Mwalimu Nyerere na HabariLeo alisema matamanio ya Mwalimu Nyerere ilikuwa ni kuhakikisha maendeleo ya Tanzania yanaletwa na watanzania wenyewe kwani aliamini kuwa hakuna mtu wa nje au mataifa ya nje yatakayoweza kuendeleza taifa jingine. Ndio maana wakati ule Mwalimu Nyerere akiwa anaumwa na amelazwa kule hospitali ya St Thomas, London nilikuwa naye na aliniita kuzungumza naye faragha na kumwagiza mambo kadhaa ikiwa na kwamba kama Mungu akimjalia akarudi nchini afute ziara zote za nje ya nchi na kupangia ziara za kuwatembelea zaidi watanzania, jambo ambalo analifanya hivi sasa Rais Magufuli,alisisitiza Balozi Sanga.Akifafanua hilo, alisema Mwalimu Nyerere aliona umuhimu wa kufanya ziara nyingi zaidi kwa Watanzania na kupunguza ziara za nje kwa sababu aliamini kuwa maendeleo ya nchi na watu wake yataletwa na watanzania na sio watu kutoka nje. Sasa unaona miaka 20 bila Nyerere tuna kila sababu ya Kumshukuru Mungu kupata Rais Magufuli kiongozi mwenye matamanio ya Mwalimu, kwa sababu sio rahisi kupata kiongozi mwenye mtazamo kama huo kwa muda mfupi hivi,alisema.Balozi Sanga alifafanua kuwa nchi inatakiwa kuwa na sera zake zinazoakisi tamaduni za Kitanzania na sio kuiga mataifa mengine na kwamba hiyo ndio silaha kubwa ya maendeleo ya nchi na watu wake.Hata China na Marekani na mataifa mengine, wana sera zao za ndani na nje na siku zote zinaakisi tamaduni za watu wao na sisi ni lazima tufike huku na tunaelekea huku kwa sababu Rais Magufuli anatekeleza kwa kauli na matendo,alisema.Alisema taifa lolote lenye maendeleo mfano China na mataifa mengine yamepata kutoka kwa watu wake kujituma na kutambua thamani ya uzalendo na uwajibikaji na kwamba sera na maadili yao yamewajenga kujali na kuhakikisha wanafanya kazi kwa tija. Hapa kwetu tumebaki tukisema demokrasia, demokrasia na wakati mwingine tumedanganywa na hizo nchi za magharibi zinazopandikiza wanaharakati nchini ambao nao wako kwa maslahi yao na sio ya taifa,alisema na kuongeza:Hata wanasiasa wengi sio waadilifu, ukiwaangalia unaona kabisa wanayoyasema hayatoki moyoni, ila kwa Rais Magufuli unaona analosema liko moyoni, kwa kweli tunamuona Nyerere maana alikuwa ni mtu wa aina hiyo,alisema.Aliongeza inawezekana mbinu anazotumia Rais Magufuli zikawa tofauti na mbinu alizotumia Mwalimu Nyerere, ila lengo lao ni moja la maslahi ya watanzania kwanza kwa kutumia rasilimali za ndani.Naye Mkuu wa Wilaya mstaafu na mmoja wa waanzilishi wa vijiji vya ujamaa, Shaban Myombo akimzungumzia Mwalimu Nyerere alisema kabla ya uhuru kulikuwa na ubaguzi wa kidini kwa Wakristo, Waislamu na wasio na dini. Hata mahakama zilikuwa zimegawanyika ikiwemo za kidini, kimila na kikoloni, Mwalimu hakulipenda jambo hilo,alisema. Mwaka 1971 hayati mwalimu Nyerere aliitisha semina mkoani Tabora, ambapo miongoni mwa walioalikwa ni Mufti, mashehe, maaskofu,wachungaji na Kardinali Laurian Rugambwa wa kanisa katoliki huku mwalimu akiwa ndiye mwenyekiti wa mkutano huo. Nilihudhuria mkutano huo nikiwa kijana kutoka Chuo cha Ualimu cha Kigurunyembe Morogoro, wakati huo nchi ilikuwa ikiingia kwenye ujamaa,alisema. Lengo la kuitisha semina hiyo ni kutokana na minongono kuwa Tanzania inakwenda kuwa nchi ya kikomunisti yaani haina dini. Aliamua kuitisha semina ya siku tatu, katika semina ile ilitoka na msimamo moja kuwa Tanzania haina dini, wananchi watakuwa na dini lakini serikali haina dini.Mwalimu alisisitiza Tanzania inajenga ujamaa na sio ukomunisti,alisema. Alisema wakati huo pia Mwalimu alifuta mahakama za kimila, kidini na mahakama ya kadhi na ikaanzishwa mahakama ya serikali. Nyerere alikuwa na sifa moja kubwa, hana adui na alikuwa hana rafiki kwa sababu ya tabia yake ya uongozi, wanaofanya vizuri ni marafiki zake na wanaofanya vibaya wanapata adhabu palepale, alikuwa hana mchezo kwa wale waliokuwa hawafanyi kazi vizuri,alisema na kuongeza:Myombo alisema Mwalimu alikuwa mmoja wa waanzilishi 25 wa vijiji vya ujamaa mwaka 1974. Mtu akisema ujamaa umekufa hajui anachosema, lazima watu waheshimu mawazo ya hayati Mwalimu Nyerere,alisema.Alisema mwaka 1972 alikuwa mmoja kati ya vijana 25 walioitwa Ikulu na Mwalimu Nyerere baada ya kuhitimu vyuo vya elimu.Siku hiyo sitaisahau kwani ilikuwa ni mara yangu ya kwanza kuongea na mwalimu,alisema na akuongeza kuwa baada ya kukutana na Mwalimu alichaguliwa kuwa mwalimu wa siasa wa TANU Mkoa wa Tanga, akifundisha siasa kwenye vijiji vya ujamaa. Pia wakati huo walikuwa wakifanya kazi bila kuwa na mshahara na walikuwa wakihudumiwa na wananchi wa vijiji walivyokuwa wakienda kufanya kazi.Myombo ambaye pia aliwahi kuwa mbunge wa kwanza wa Jimbo la Kondoa Kusini 19851990 alisema sasa serikali inakwenda kutekeleza mradi mkubwa wa bwawa la Farkwa ambayo ilikuwa ni ndoto ya Mwalimu Julius Nyerere. Alisema wazo hilo la ujenzi wa bwawa la farkwa lilitolewa mwaka 1959. Alisema anafurahi kuona ndoto za mwalimu zinakwenda kutekelezwa kwenye serikali ya awamu ya tano baada ya serikali kuwa na vyanzo vingi vya mapato pamoja na rais mwenye nia ya kutekeleza miradi mikubwa ya maendeleo.Imeandikwa na Ikunda Erick Dar na Sifa Lubasi, Dodoma  <topic>: KITAIFA 